ยอดเช็คเด้งมี.ค.ส่งสัญญาณขยับขึ้น
ยอดเช็คเด้งทั่วประ เทศเริ่มกลับมาดีดตัวขึ้น เดือน มี.ค. เก็บเงินไม่ได้ 2,700 ล้าน
29 เม.ย. 2558

ยอดเช็คเด้งทั่วประ เทศเริ่มกลับมาดีดตัวขึ้น เดือน มี.ค. เก็บเงินไม่ได้ 2,700 ล้าน
ธนาคารแห่งประเทศไทย (ธปท.) รายงานยอดการให้บริการชำระเงินด้วยเช็คทั้งระบบ ล่าสุด ณ สิ้นไตรมาสแรก หรือสิ้นเดือน มี.ค. ปีนี้ ว่า ทั่วประเทศมีปริมาณเช็คเรียกเก็บรวม 6.96 ล้านใบ มีมูลค่าเช็ครวม 3.39 ล้านล้านบาท เทียบกับไตรมาสก่อนหน้าที่มีปริมาณเช็ค 6.28 ล้านใบ มีมูลค่ารวม 3.52 ล้านบาท พบว่าปริมาณเช็คเพิ่มขึ้น 6.81 แสนใบ หรือ 10.84% ขณะที่มูลค่าเช็คลดลง 1.28 แสนล้านบาท หรือ 3.66%
ในจำนวนนี้พบว่า มีเช็คคืนไม่มีเงิน (เช็คเด้ง) ปริมาณ 7.54 หมื่นใบ มีมูลค่ารวม 1.1 หมื่นล้านบาท เทียบกับไตรมาสก่อนหน้าพบว่าปริมาณเช็คเด้งลดลงเพียง 411 ใบ หรือ 0.54% ส่วนมูลค่าเช็คเด้งกลับเพิ่มขึ้นเล็กน้อย 370 ล้านบาท หรือ 3.57% โดยเป็นเขตกรุงเทพฯ และปริมณฑลมากที่สุด 3.86 หมื่นใบ มีมูลค่า 6,830 ล้านบาท
อย่างไรก็ตาม หากเทียบสถานการณ์เป็นรายเดือน จะพบว่านับตั้งแต่เดือน ธ.ค. 2556 ปริมาณและมูลค่าของเช็คเด้งเริ่มทยอยลดลงต่อเนื่องในเดือน ม.ค. และ ก.พ.ที่ผ่านมา แต่กลับเริ่มมาดีดตัวสูงขึ้นอีกครั้งในเดือน มี.ค.ที่เพิ่งผ่านมา ซึ่งมีเช็คเด้งสูงขึ้นกว่าในเดือนก่อนหน้า 1.7 หมื่นใบ และมีมูลค่าสูงขึ้น 2,700 ล้านบาท
ฝ่ายระบบชำระเงิน ธปท. ระบุว่า ปริมาณเช็คเด้งไม่ได้เพิ่มในอัตราที่น่าห่วง โดยสัดส่วนเช็คเด้งต่อเช็คเรียกเก็บรวมยังคงที่ 0.32% เมื่อเทียบกับระยะเดียวกันปีก่อน ส่วนปริมาณเช็คที่เพิ่มขึ้นมีมูลค่าสูงตั้งแต่ 50-100 ล้านบาทขึ้นไป ขณะที่นายเชาว์ เก่งชน กรรมการผู้จัดการ บริษัท ศูนย์วิจัยกสิกรไทย เปิดเผยว่า การชำระเงินด้วยเช็คมีแนวโน้มลดลง เพราะมีช่องทางอื่นที่ชำระเงินได้สะดวกขึ้น
ก่อนหน้านี้ บริษัท แกรนด์โฮมมาร์ท ศูนย์ค้าวัสดุก่อสร้างและตกแต่ง กล่าวว่า ผู้ประกอบการร้านค้าวัสดุก่อสร้างเริ่มประสบปัญหาเช็คเด้งมากขึ้น ไม่สามารถขึ้น เงินได้จากผู้รับเหมาก่อสร้างและ ผู้ประกอบการอสังหาริมทรัพย์ โดยการสั่งจ่ายเช็คจะมีปัญหาตั้งแต่มูลค่าเช็คจำนวนน้อยหลัก 1-2 แสนบาทต่อการออกเช็คหนึ่งครั้ง แตกต่างจากเดิมที่เป็นหลักล้านบาทจึงจะมีปัญหา